Trafikken på de danske veje bliver tættere og tættere, og det er noget, de kan mærke hos landets virksomheder.

Lige godt en million kroner må Birger Nielsen, der er direktør i transportfirmaet Bruun & Nielsen, udbetale ekstra i lønomkostninger på et år.

Det må han, fordi hans chauffører ofte sidder fast i trafikpropper på de danske motorveje, og det resulterer i overarbejde.

- Trafikken er blevet meget mere intens, end den har været tidligere, lyder det fra Birger Nielsen, der også er formand for ERA-transport, der er en sammenslutning af fire vognmandsfirmaer.

Men det er ikke kun transportørerne, der lider under det stigende antal trafikpropper. Mere end hver tredje virksomhed har nemlig indenfor det seneste år måttet stoppe produktionen, fordi de har ventet på en forsinket levering. Det viser en opgørelse, som Rambøll har lavet for Dansk Industri.

Myldretiden er blevet uforudsigelig

Siden 2010 er trafikken på motorvejene steget med 26,3 procent. Alene i juni i år var trafikmængden steget med 7,1 procent sammenlignet med samme periode sidste år. Det viser en undersøgelse, som Vejdirektoratet foretog i løbet af sommeren.

- Tidligere holdt man stille, når der var myldretidstrafik, men i dag er det ikke længere til at forudse, hvornår man er belastet af, at trafikken går i stå. Det foregår på alle mulige tidspunkter nu. Sågar også om aftenen og natten, som jo tidligere var fuldstændigt hellige, siger Birger Nielsen, chef hos Bruun & Nielsen.

Og det kan tydeligt mærkes på økonomien hos transportørerne, men også hos de virksomheder, der venter på at få varerne leveret. Forsinkelserne på vejene giver nemlig både øgede udgifter til administration og til logistik, fortæller virksomhederne i Rambølls undersøgelse.

Og i sidste ende er det ikke kun kunderne, men også forbrugerne, der kommer til at betale for den ekstra tid, vurderer Birger Nielsen.

Problemerne er størst på disse tre motorvejsstrækninger: Den vestfynske motorvej, den østjyske motorvej og motorvejen rundt om København. Foto: TV 2

Vil have udbygget motorvejene

Michael Svane, der er branchedirektør for Dansk Industri Transport, ser situationen på samme måde. Han vil have gjort noget ved problemet nu.

- Hvis hele det her system sander til, så koster det ikke kun i transportvirksomhederne, men også i erhvervslivet i øvrigt, siger Michael Svane.

Dansk Industri ønsker derfor, at de danske veje bliver udbygget. Det samme gør en stor del af transportvirksomhederne i DI-undersøgelsen ’Lokalt Erhvervsklima 2017’. Her er de blevet spurgt om, hvad kommunerne bør prioritere højest, hvis de skal styrke de lokale virksomheders vækstmuligheder.

54 procent af virksomhederne peger på infrastruktur og transport som det vigtigste, mens 45 procent af alle adspurgte virksomheder peger på forbedringer af infrastrukturen som den væsentligste faktor for fremtidig vækst.

- Har man råd til at lade være?

Hos transportvirksomheden Bruun & Nielsen er chaufførerne nu begyndt at finde alternative ruter for at undgå de største trafikpropper, hvilket bringer flere både små og store lastbiler ud på de mindre veje.

Virksomhedens chef Birger Nielsen mener også, at politikerne kraftigt bør overveje at udvide det danske vejnet permanent – også selvom det er en dyr opgave for statskassen.

- Spørgsmålet er, om man har råd til at lade være, siger Birger Nielsen.

Regeringen har i det seneste finanslovsudspil afsat 410 millioner kroner over de næste fire år til en række vejprojekter. Der er blandt andet tale om kørsel i nødspor på motorvejen over Vestfyn og en forhøjet hastighedsgrænse på henholdsvis 90 km/t og 130 km/t på udvalgte lande- og motorveje.

Der er dog for øjeblikket ingen planer om permanente udvidelser af motorvejene.